Karácsonyeste
Az esti csillag e napon ha feljön,
A szivek mélye ujhódik a földön.
Emberszemekben tiszta fény lobog
S kik tegnap sírtak, fáztak:
Ma Égre néznek s ők is boldogok.

Oly szép ma minden! — akármerre nézek
Karácsonyest van... szivek összeférnek.
Nem bántja egymást magyar és magyar,
Ma hull a hó, a Menny virága...
Ma minden lelket tisztaság takar.

Oly szép ma minden! — és meleg az ének...
Karácsonyfákon csillagszórók égnek...
Ma fényt lehelnek mind az ablakok,
S hordják a drága kincseket
Ajándékontó gazdag angyalok...

Oly szép ma minden! — minden itt e földön;
Ma templom lett a ház, kaszárnya, börtön.
Gyönyörködöm... és szépet gondolok:
Istenem! — ha mindig igy szeretnénk,
Akkor lennénk mindig boldogok!

versek